Nariadenie Komisie (EHS) č. 969/90,
z 18. apríla 1990
stanovujúce podrobné pravidlá pre druhú mimoriadnu dodávku obilia, hovädzieho mäsa a masla do Rumunska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 456/90 z 22. februára 1990 o druhom mimoriadnom opatrení na dodávku niektorých poľnohospodárskych výrobkov do Rumunska [1], najmä na článok 4 ods. 2 tohto nariadenia,
so zreteľom na nariadenie Rady (EHS) č. 467/86 z 25. februára 1986 stanovujúce všeobecné pravidlá pre systém prístupových vyrovnávacích súm pre obilie z dôvodu pristúpenia Španielska [2], najmä na jeho článok 7, a vzhľadom na príslušné opatrenia týkajúce sa ďalších uvádzaných výrobkov,
keďže by sa malo prijať opatrenie na dodávku výrobkov uvedených v nariadení (EHS) č. 456/90 do Rumunska, ktoré by vykonávali dodávatelia poverení rumunskými orgánmi, ktorí by prevzali výrobky pri vyberaní z intervenčných skladov určených Komisiou;
keďže tieto dodávky by mali podliehať ustanoveniam nariadenia Komisie (EHS) č. 569/88 zo 16. februára 1988 stanovujúceho spoločné podrobné pravidlá na overovanie použitia a/alebo určenia výrobkov vychádzajúcich z intervenčných skladov [3], v znení nariadenia (EHS) č. 948/90 [4], a je potrebné požadovať bezpečný odchod z colného územia spoločenstva;
keďže pri týchto výrobkoch sa nebudú platiť nijaké refundácie, peňažné kompenzačné sumy ani prístupové kompenzačné sumy;
keďže opatrenia uvedené v tomto nariadení sú v súlade so stanoviskom príslušných riadiacich výborov,
PRIJALA TOTO NARIADENIE:
Článok 1
Toto nariadenie stanovuje podrobné pravidlá na dodávku obilia, hovädzieho mäsa a masla, ktoré sú k dispozícii rumunským orgánom v súlade s nariadením (EHS) č. 456/90.
Článok 2
1. Komisia určí sklady, z ktorých možno tieto výrobky vybrať.
2. Výrobky sú k dispozícii v súlade s podmienkami upravujúcimi vyberanie príslušných výrobkov zo skladu osobám náležite povereným rumunskými orgánmi na prepravu alebo sprostredkovanie prepravy týchto výrobkov do Rumunska.
3. Výrobky budú k dispozícii:
- pri predložení originálu oprávnenia uvedeného v odseku 2 a po jeho overení a
- po tom, čo oprávnená osoba podpísala náležite vyplnené potvrdenie o prevzatí, ktorého vzor je uvedený v prílohe.
Okrem toho si agentúra, ktorá výrobky sprístupňuje, ponechá kópiu alebo fotokópiu poverenia predloženého pri preberaní každej skupiny tovaru.
Článok 3
1. Vybratie tovaru podlieha predchádzajúcemu zloženiu v intervenčnej agentúre členského štátu, kde sú výrobky sprístupnené,
- v prípade obilia a masla záruky rovnajúcej sa nákupnej cene príslušného výrobku platnej v čase vybratia zo skladu,
- v prípade hovädzieho mäsa záruky rovnajúcej sa 280 ECU za 100 kg.
2. Výrobky uvedené v článku 1 sa dodávajú podľa ustanovení nariadenia (EHS) č. 569/88.
Príkaz na vybratie uvedený v článku 3 nariadenia (EHS) č. 569/88 obsahuje tieto dodatočné slová:
"Mimoriadne opatrenie pre Rumunsko. Výrobky, za ktoré sa nesmú platiť refundácie ani peňažné a/alebo prístupové kompenzačné sumy."
3. Záruka sa uvoľní v súlade s článkom 4 a 13 ods. 1 písm. a) nariadenia (EHS) č. 569/88. Článok 18 tohto nariadenia sa neuplatňuje.
Článok 4
Týmto sa k časti I ("Výrobky na vývoz v tom istom štáte ako ten, v ktorom boli vybraté z intervenčného skladu") prílohy k nariadeniu (EHS) č. 569/88 pripája tento bod 62 a príslušná poznámka pod čiarou:
"62. Nariadenie Komisie (EHS) č. 969/90 z 18. apríla 1990 ustanovujúce podrobné pravidlá pre druhú mimoriadnu dodávku obilia, hovädzieho mäsa a masla do Rumunska [5]
Článok 5
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. apríla 1990